text: Mistede kusine: Benjamin spiller gratis til Stafet For Livet
  16 september 2017 kl. 18.27
  50 gange har Benjamin Nybo spillet gratis til Stafet For Livet. Det hele startede, da han mistede sin kusine for seks år siden, 
  - De satte frygt i mig på en eller anden måde.
  Sådan siger Benjamin Nybo, der for seks år siden mistede sin blot 26-årige kusine til livmoderhalskræft.
  - Man føler, at man mister noget af sig selv. Det er alle minderne, der bliver trukket væk fra en. Man har dem jo indvendigt, men man kan ikke snakke om dem længere, som man ville gøre til familiefester, siger Benjamin Nybo.
  Efter kusinens død tog han en beslutning. Han ville spille gratis til så mange udgaver af velgørenhedsløbet Stafet For Livet, som han overhovedet kunne komme i nærheden af.
  Benjamin Nybo: "Man ser hvordan folk holder sammen."
  - Man ser folk og familier her, som kæmper sammen, det giver noget ro, hvis man nu selv engang skulle få kræft, eller på anden måde blive ramt tæt på. Man ser hvordan folk holder  sammen, siger han.
  Lørdag eftermiddag var han på scenen i Ribe, og til aften spiller han koncert nummer 50 til Stafet For Livet i Kolding.
  - Jeg giver god stemning, og når folk så løber forbi teltet, hvor jeg spiller, så kan de høre mig synge, og så får de forhåbenlig motivation til at tage en ekstra runde.
  